**Schéma štátnej pomoci na podporu investícii na spracovanie/ uvádzanie na trh poľnohospodárskych výrobkov**

**(podopatrenie 4.2 Programu rozvoja vidieka SR 2014 – 2020)**

Číslo schémy:

Schéma štátnej pomoci na podporu investícii na spracovanie/ uvádzanie na trh poľnohospodárskych výrobkov (ďalej len „schéma“)**, ktorých výstupom je výrobok, nevymenovaný v prílohe I Zmluvy o fungovaní Európskej únie** (ďalej len „ZFEÚ“) je vypracovaná v súlade s nariadením Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, zverejneným v Úradnom vestníku EÚ pod č. Ú. v. L 187, 26. 06. 20014.

Schéma vychádza z kontextu Programu rozvoja vidieka Slovenskej republiky na programové obdobie 2014 – 2020, podopatrenia 4.2 (ďalej len „PRV“), ktorý je v súlade s nariadením EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L 227, 31. 07. 2014) a delegovaným nariadením Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (ďalej aj „EPFRV“) a ktorým sa zavádzajú prechodné ustanovenia (Ú. v. L 227, 31. 07. 2014).

1. **Preambula**

**A.1** Primárnou funkciou poľnohospodárstva je produkcia potravín. V súčasnosti dochádza v SR k poklesu agropotravinárskej produkcie a zvyšovaniu podielu nahraditeľných komodít na celkovom agropotravinárskom dovoze, ktorý sa od roku 2001 zvýšil na 79,4 %. Z hľadiska medzinárodného obchodu vykazujú výrobky slovenského agropotravinárskeho priemyslu nízku konkurencieschopnosť. Situácia na Slovensku je taká, že v roku 2010 až 65 % výdavkov domácností na potraviny a tabak tvorili náklady na kúpu agropotravinárskeho tovaru z dovozu, pričom 51,6 % bolo na potraviny, ktoré si vieme sami vyrobiť na Slovensku. Na celkovom agropotravinárskom exporte sa neustále znižuje podiel výrobkov s vyššou pridanou hodnotou (spracované poľnohospodárske produkty, potraviny) a rastie podiel základných poľnohospodárskych surovín s nízkou pridanou hodnotou. Vo vzťahoch medzi obchodnými systémami na Slovensku nie je dostatočná konkurencia. Odvetvie obchodu má trhovú silu na ovplyvňovanie spotrebiteľských cien. Postavenie obchodu je dominantné vo vzťahu k dodávateľom aj spotrebiteľom. Dodávatelia poľnohospodárskych a potravinárskych výrobkov majú nižšiu vyjednávaciu silu vo vzťahu k obchodným reťazcom, preto sú mnohí z nich vylúčení z dodávok pre obchodné reťazce alebo sú donútení akceptovať nevýhodné cenové a dodacie podmienky. Posilnenie trhového postavenia poľnohospodárskych a potravinárskych výrobcov a ich integrácie do nadnárodného systému obchodovania s poľnohospodárskymi a potravinárskymi výrobkami je preto kľúčovou úlohou. Je preto nevyhnutné podporiť spracovanie a uvádzanie poľnohospodárskych výrobkov na trh.

**A.2** Predmetom schémy je poskytovanie štátnej pomoci (ďalej len „pomoc“), formou nenávratného finančného príspevku (ďalej len „NFP“) z EPFRV a zo štátneho rozpočtu, na financovanie investičných projektov, zameraných na podporu investícii na spracovanie/ uvádzanie na trh poľnohospodárskych výrobkov, ktorých výstupom je výrobok, nevymenovaný v prílohe I ZFEÚ.

**B. Právny základ**

**B.1** Právnym základom pre poskytnutie pomoci sú:

1. Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“);
2. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len „zákon o EŠIF“);
3. Kapitola I, II a článok 13 a 14 kapitoly III nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, zverejneným v Úradnom vestníku EÚ pod č. Ú. v. L 187, 26. 06. 20014 (ďalej len „nariadenie Komisie (EÚ) č. 651/2014“);
4. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), (ďalej len “nariadenie EP a Rady (EÚ) č. 1303/2013”);
5. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (ďalej len „nariadenie EP a Rady (EÚ) č. 1305/2013“);
6. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (ďalej len „delegované nariadenie Komisie (EÚ) č. 807/2014“).

**C. Účel pomoci**

**C.1 1** V súlade s článkom 1, ods.1, písm. a) kapitoly I a článkom 14, kapitoly III nariadenia Komisie (EÚ) č. 651/2014 sa pomoc poskytnutá prostredníctvom tejto schémy charakterizuje ako regionálna investičná pomoc, poskytnutá na počiatočnú investíciu na založenie nového podniku, rozšírenie kapacity existujúceho podniku alebo diverzifikáciu činnosti podniku na produkty, ktoré predtým neboli predmetom jeho činnosti alebo zásadnej zmeny celkového výrobného procesu existujúceho podniku. Vymedzenie pojmov, vzťahujúcich sa na regionálnu pomoc, je stanovené v článku 2, kapitoly I nariadenia Komisie (EÚ) č.651/2014. Táto pomoc je zlučiteľná s vnútorným trhom v zmysle čl. 107 ods. 3 ZFEÚ a oslobodená od notifikačnej povinnosti podľa čl. 108 ods. 3 ZFEÚ a spĺňa podmienky kapitoly I, II  nariadenia Komisie (EÚ) č.651/2014, ako aj osobitné podmienky čl.13 a čl.14 kapitoly III nariadenia Komisie (EÚ) č. 651/2014.

**C.2** Účelom poskytnutia pomoci je podpora počiatočných investícii na výrobu, spracovanie, skladovanie, uvádzanie na trh poľnohospodárskych výrobkov, ktorých výstupom je výrobok, nevymenovaný v prílohe I ZFEÚ a tieto investície zároveň prispievajú k úsporám spotreby energie a týkajú sa výlučne vlastnej činnosti podniku.

**D. Poskytovateľ pomoci a vykonávateľ schémy**

**D.1** Poskytovateľ pomoci:

Pôdohospodárska platobná agentúra (ďalej len „PPA“)

Dobrovičova 12

Bratislava 815 26

Slovenská republika

Tel : + 421 2 592 66 111

Webové sídlo**:** [www.apa.sk](http://www.apa.sk/)

**D.2** Vykonávateľ schémy je poskytovateľ pomoci.

**D.3** PPA je poskytovateľom pomoci pre poskytovanie príspevku z EPFRV v zmysle §3, ods. 2, písm. f) zákona o EŠIF*.*

**D.4** PPA je rozpočtovou organizáciou Ministerstva pôdohospodárstva a rozvoja vidieka SR (ďalej len „ministerstvo“), ktorá vznikla 1. decembra 2003 na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Zabezpečuje administráciu podporných mechanizmov v sektore pôdohospodárstva.

**D.5** PPA zriadená podľa doterajších zákonov je platobnou agentúrou v zmysle zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov.

**E. Príjemca pomoci**

**E.1 Príjemcom pomoci** (konečným prijímateľom, oprávneným žiadateľom) (ďalej len „príjemca pomoci“) je podnik v zmysle čl. 107 ZFEÚ t.j. subjekt, ktorý vykonáva hospodársku činnosť bez ohľadu na jeho právny status a spôsob financovania.

**E.2** **Príjemcami pomoci** sú:

1. fyzické a právnické osoby podnikajúce v oblasti spracovania produktov poľnohospodárskej prvovýroby a/alebo potravinárskej výroby (s výnimkou rybích produktov), ktorých výstupom je výrobok, nevymenovaný v prílohe I ZFEÚ, na celom území SR, s výnimkou Bratislavského kraja;
2. fyzické a právnické osoby podnikajúce v oblasti poľnohospodárskej prvovýroby, ako aj spracovania vlastnej produkcie, ktorej výstupom je výrobok, nevymenovaný v prílohe I ZFEÚ, na celom území SR, s výnimkou Bratislavského kraja.

**E.3** Príjemcami pomoci môžu byť mikro, malé, stredné (v zmysle Prílohy I nariadenia Komisie (EÚ) č. 651/2014) a veľké podniky.

**E.4 Táto schéma sa** **neuplatňuje**:

1. v prípade, ak priemerný ročný rozpočet na štátnu pomoc presahuje 150 mil. EUR, počínajúc šesť mesiacov po nadobudnutí jej účinnosti. Komisia môže rozhodnúť o tom, že táto schéma sa naďalej uplatňuje na dlhšie obdobie po tom, ako posúdi príslušný plán hodnotenia notifikovaný Komisii členským štátom, a to do 20 pracovných dní od nadobudnutia účinnosti schémy;
2. na akékoľvek zmeny schémy uvedené v bode 1 iné než zmeny, ktoré nemôžu ovplyvniť zlučiteľnosť schémy pomoci s nariadením Komisie (EÚ) č.651/2014 alebo nemôžu výrazným spôsobom ovplyvniť obsah schváleného plánu hodnotenia;
3. na pomoc na činnosti súvisiace s vývozom do tretích krajín alebo členských štátov, konkrétne pomoc priamo súvisiacu s vyvážanými množstvami, so zriadením a prevádzkovaním distribučnej siete alebo inými bežnými výdavkami súvisiacimi s vývoznou činnosťou;
4. na pomoc, ktorá je podmienená uprednostňovaním používania domáceho tovaru pred tovarom dovážaným;
5. na pomoc poskytovanú v odvetví rybolovu a akvakultúry podľa nariadenia Európskeho parlamentu a Rady (EÚ) č. 1379/2013 z 11. decembra 2013 o spoločnej organizácii trhov s produktmi rybolovu a akvakultúry, ktorým sa menia nariadenia Rady (ES) č. 1184/2006 a (ES) č. 1224/2009 a zrušuje nariadenie Rady (ES) č. 104/2000;
6. na pomoc poskytovanú v odvetví poľnohospodárskej prvovýroby;
7. na pomoc poskytovanú podnikom pôsobiacim v sektore spracovania a marketingu poľnohospodárskych výrobkov, a to v týchto prípadoch:
	1. ak je výška pomoci stanovená na základe ceny alebo množstva takýchto výrobkov kúpených od prvovýrobcov alebo umiestnených na trh príslušnými podnikmi, alebo
	2. ak je pomoc podmienená tým, že má byť čiastočne alebo úplne postúpená prvovýrobcom;
8. pomoc na uľahčenie zatvorenia uhoľných baní neschopných konkurencie v zmysle rozhodnutia Rady 2010/787;
9. pomoc v prospech činností v oceliarskom odvetví, odvetví ťažby uhlia, odvetví lodného staviteľstva, odvetví syntetických vlákien, odvetví dopravy a súvisiacej infraštruktúry, odvetví výroby, distribúcie a infraštruktúry energie;
10. na pomoc vo forme pomoci zameranej na obmedzený počet osobitných odvetví hospodárskej činnosti (pomoc zameraná na činnosti v oblasti cestovného ruchu, širokopásmové infraštruktúry alebo spracovanie a marketing poľnohospodárskych výrobkov sa nepovažujú za zamerané na osobitné odvetvia hospodárskej činností);
11. na pomoc, ktorou sa kompenzujú náklady na dopravu tovaru vyrobeného v najvzdialenejších regiónoch alebo riedko osídlených oblastiach, a poskytnutú na činnosti spojené s výrobou, spracovaním a marketingom výrobkov uvedených v prílohe I k ZFEÚ; alebo činnosti klasifikované v nariadení Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických cenností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky ako poľnohospodárstvo, lesníctvo a rybolov podľa oddielu A štatistickej klasifikácie ekonomických činnosti NACE Rev. 2, ťažba a dobývanie nerastných surovín podľa oddielu B klasifikácie NACE Rev. 2 a dodávka elektriny, plynu, pary a stude­ného vzduchu podľa oddielu D klasifikácie NACE Rev. 2; alebo dopravu tovaru potrubím;
12. na individuálnu regionálnu investičnú pomoc príjemcovi pomoci, ktorý ukončil vykonávanie tej istej alebo podobnej činnosti v Európskom hospodárskom priestore v dvoch rokoch predchádzajúcich jeho žiadosti o regionálnu investičnú pomoc alebo, ktorý v čase podania žiadosti o pomoc má konkrétne plány ukončiť takúto činnosť do dvoch rokov po ukončení počiatočnej investície, pre ktorú žiada o pomoc, v dotknutej oblasti;
13. na regionálnu prevádzkovú pomoc poskytnutú podnikom, ktorých hlavná činnosť patrí do oddielu K „Finančné a poisťovacie činnosti“ klasifikácie NACE Rev. 2, alebo podnikom, ktoré vykonávajú činnosti v rámci skupiny, ktorej hlavná činnosť patrí do triedy 70.10 „Vedenie firiem“ alebo 70.22 „Poradenské služby v oblasti podnikania a riadenia“ NACE Rev. 2.;
14. na vyplatenie individuálnej pomoci podniku, voči ktorému je nárokované vrátenie pomoci na základe predchádzajúceho rozhodnutia Komisie, v ktorom bola táto pomoc označená za neoprávnenú a nezlučiteľnú s vnútorným trhom;
15. na pomoc *ad hoc*;
16. na pomoc pre podniky v ťažkostiach; podnikom v ťažkostiach sa rozumie podnik v zmysle článku 2, ods.18 kapitoly I nariadenia Komisie (EÚ) č.651/2014;
17. na pomoc, ktorej samotný obsah alebo podmienky s ňou spojené alebo jej metódy financovania predstavujú neoddeliteľné porušenie právnych predpisov Únie, a to najmä:
	1. pomoc pri ktorej je poskytnutie pomoci podmienené povinnosťou, aby príjemca pomoci mal hlavné sídlo v SR alebo aby bol usadený predovšetkým v SR; požiadavka mať prevádzkareň alebo pobočku v SR v čase vyplatenia pomoci je však dovolená;
	2. pomoc, pri ktorej je poskytnutie pomoci podmienené povinnosťou, aby príjemca pomoci používal domáce výrobky alebo služby;
	3. pomoc obmedzujúca možnosť príjemcov pomoci využívať výsledky výskumu, vývoja a inovácií v iných členských štátoch.

**E.5** Ak podnik pôsobí vo vylúčených sektoroch, uvedených v bodoch 5.-9., časti E.4 a zároveň v sektoroch, ktoré patria do rozsahu pôsobnosti tejto schémy, táto schéma sa uplatňuje na pomoc poskytovanú v súvislosti s týmito ďalšími sektormi alebo na tieto ďalšie činnosti pod podmienkou, že poskytovateľ pomoci zabezpečí prostredníctvom primeraných prostriedkov, ako je oddelenie činností alebo rozlíšenie nákladov, aby činnosti vykonávané vo vylúčených sektoroch neboli podporované z pomoci poskytnutej v súlade s touto schémou.

**F. Oprávnené projekty**

**F.1 Oprávnené projekty** sú zamerané na počiatočnú investíciu príjemcu pomoci, definovaného v článku E tejto schémy, zameranú na založenie nového podniku, rozšírenie kapacity existujúceho podniku alebo diverzifikáciu činnosti podniku na produkty, ktoré predtým neboli predmetom jeho činnosti alebo zásadnej zmeny celkového výrobného procesu existujúceho podniku, a to projekty na:

1. výstavbu vrátane prípravy staveniska, rekonštrukciu a modernizáciu objektov súvisiacich so spracovaním, skladovaním, uvádzaním na trh poľnohospodárskych výrobkov, vrátane kancelárií (sklady obalových materiálov, čistiacich a dezinfekčných prostriedkov a pomôcok);
2. obstaranie, rekonštrukcia a modernizácia zariadení, strojov, prístrojov a technológií, spracovateľských a výrobných kapacít, vrátane laboratórneho vybavenia a detektorov kovov v rámci procesu spracovania, skladovania, uvádzania na trh poľnohospodárskych výrobkov;
3. stavebné alebo technologické investície na vytvorenie alebo modernizáciu miestnej zbernej siete, príjem, skladovanie, úprava, triedenie a balenie;
4. nákup chladiarenských, mraziarenských alebo termoizolačných nákladných, osobných alebo špeciálnych automobilov, prívesov a návesov, manipulačných vozíkov v súvislosti so spracovaním, resp. uvádzaním na trh;
5. zavedenie technológií a postupov s cieľom vytvoriť nové alebo kvalitnejšie výrobky a otvorenie nových trhov, najmä v súvislosti s krátkym dodávateľským reťazcom vrátane podpory uvádzania výrobkov na trh alebo vypracovania programov správnej výrobnej praxe;
6. stavebné alebo technologické investície podporujúce lepšie využitie alebo elimináciu vedľajších produktov alebo odpadu a čistiarne odpadových vôd;
7. investície v súvislosti s výrobou a miešaním krmív z poľnohospodárskych produktov;
8. investície na vybudovanie a zariadenie vlastných podnikových predajní;
9. investície do zlepšenia pracovného prostredia pre zamestnancov (hygienické zariadenia, jedálne, odpočivárne, klimatizácia).

**F.2 Neoprávnené projekty** sú projekty mimo projektov uvedených v článku F.1 tejto schémy.

**G. Oprávnené náklady**

**G.1 Oprávnené náklady** (s výnimkou obmedzení citovaných v rámci neoprávnených nákladov) sú investičné náklady na hmotné a nehmotné aktíva[[1]](#footnote-1). Oprávnené náklady sú náklady na počiatočnú investíciu v zmysle čl.2 ods.49 kapitoly I nariadenia Komisie (EÚ) č.651/2014, zameranú na založenie nového podniku, rozšírenie kapacity existujúceho podniku alebo diverzifikáciu činnosti podniku na produkty, ktoré predtým neboli predmetom jeho činnosti alebo zásadnej zmeny celkového výrobného procesu existujúceho podniku.

**G.2** Nadobudnuté aktíva musia byť nové, s výnimkou mikro, malých a stredných podnikov. Táto výnimka sa neuplatňuje v prípade strojov a zariadení, ktoré musia byť vždy nové.

**G.3** Oprávnené náklady sú náklady na oprávnené projekty, stanovené v časti F.1 a to náklady na:

1. investície do dlhodobého hmotného majetku vrátane lízingu a investícií na zlepšenie kvalitatívnych vlastností nehnuteľného dlhodobého hmotného majetku spojené s oprávnenými projektmi;
2. investície do dlhodobého nehmotného majetku (nadobudnutie alebo vývoj počítačového softvéru a nadobudnutie patentových práv, licencií, autorských práv a ochranných známok v spojitosti so spracovaním poľnohospodárskych produktov).

**G.4** Náklady spojené s lízingom hmotných aktív možno zohľadniť za týchto podmienok:

* v prípade pozemkov a budov musí prenájom pokračovať najmenej 3 roky a v prípade veľkých podnikov najmenej 5 rokov, po očakávanom dátume ukončenia projektu;
* v prípade zariadenia a strojov musí mať prenájom formu finančného lízingu a musí zahŕňať záväzok pre príjemcu pomoci odkúpiť tieto aktíva po uplynutí prenájmu.

**G.5** V prípade pomoci poskytnutej na **zásadnú zmenu výrobné procesu** musia oprávnené náklady prevyšovať odpisy aktív súvisiacich s činnosťou, ktorá sa má modernizovať, vykonané počas predchádzajúcich troch fiškálnych rokov.

**G.6** V prípade investícii zameraných **na diverzifikáciu** činnosti podniku na produkty, ktoré predtým neboli predmetom jeho činnosti, musia oprávnené náklady prevyšovať najmenej **o 200%** účtovnú hodnotu **znovupoužitých aktív**[[2]](#footnote-2) zaevidovanú vo fiškálnom roku predchádzajúcom začatiu prác.

**G.7** Nehmotné aktíva sú oprávnené na výpočet investičných nákladov, ak spĺňajú tieto podmienky:

* musia sa používať výlučne v podniku, ktorý je príjemcom pomoci;
* musia byť odpisovateľné;
* musia byť nakúpené za trhových podmienok od tretích strán, ktoré nie sú v žiadnom vzťahu voči nadobúdateľovi;
* musia byť zahrnuté v aktívach podniku, ktorý je príjemcom pomoci, a musia ostať spojené s projektom, na ktorý bola pomoc poskytnutá, najmenej počas troch rokov a v prípade veľkých podnikov najmenej päť rokov.

**G.8** V prípade veľkých podnikov sú náklady na nehmotné aktíva oprávnené maximálne do výšky 50% z celkových oprávnených investičných nákladov počiatočnej investície.

**G.9 Neoprávnené náklady:**

* + - 1. náklady vynaložené pred podaním Žiadosti o poskytnutie NFP (ďalej len „ŽoNFP“) na PPA (v tomto prípade sa celý projekt považuje za neoprávnený) s výnimkou začatia procesu obstarávania tovarov, služieb a prác, ktoré je pre Výzvy na predkladanie ŽoNFP z PRV (ďalej len „výzva“) vyhlásené v roku 2015 a 2016 oprávnené od 01.12.2014;
			2. úroky z dlžných súm;
			3. kúpa nezastavaného a zastavaného pozemku za sumu presahujúcu 10 % celkových oprávnených nákladov na príslušnú operáciu. V prípade zanedbaných plôch a plôch, ktoré sa v minulosti používali na priemyselné účely a ktorých súčasťou sú budovy, sa toto obmedzenie zvyšuje na 15 %. Vo výnimočných a riadne odôvodnených prípadoch možno na operácie týkajúce sa ochrany životného prostredia povoliť vyššie obmedzenie;
			4. daň z pridanej hodnoty okrem prípadov, ak nie je vymáhateľná podľa vnútroštátnych predpisov o DPH;
			5. kúpa poľnohospodárskych výrobných práv, platobných nárokov, zvierat, ročných plodín a ich výsadba.

**G.10** Bližšia špecifikácia oprávnených a neoprávnených nákladov bude uvedená v Príručke pre žiadateľa a vo Výzve pre podopatrenie 4.2.

**H. Forma pomoci**

Pomoc podľa tejto schémy sa poskytuje formou NFP - grantu z PRV, ktorý bude poskytnutý formou refundácie na základe predloženia účtovných dokladov preukazujúcich skutočnú výšku oprávnených nákladov.

**I. Výška a intenzita pomoci**

**I.1** Maximálna intenzita pomoci z celkových oprávnených nákladov **pre mikro a malé podniky**:

* 45% v nasledovných krajoch: TN, NR, TT;
* 55% v nasledovných krajoch: BB, ZA, PO, KE.

**I.2** Maximálna intenzita pomoci z celkových oprávnených nákladov **pre stredné podniky**:

* 35% v nasledovných krajoch: TN, NR, TT;
* 45% v nasledovných krajoch: BB, ZA, PO, KE.

**I.3** Maximálna intenzita pomoci z celkových oprávnených nákladov **pre veľké podniky:**

* 25% v nasledovných krajoch: TN, NR, TT;
* 35% v nasledovných krajoch: BB, ZA, PO, KE.

**I.4** Intenzita pomoci je stanovená v súlade so stropom regionálnej investičnej pomoci v nadväznosti na konečné rozhodnutie Európskej komisie C(2014) 105 final zo dňa 22.01.2014 vo veci Štátna pomoc č. SA.37447 (2013/N) – Slovenská republika, mapa regionálnej pomoci na roky 2014-2020, platnej od 01.07.2014 do 31.12.2020, zverejnenej v Úradnom vestníku EÚ pod č. Ú. v. C210 dňa 04.07.2014.

**I.5** Akákoľvek počiatočná investícia, ktorú začne ten istý príjemca pomoci (na úrovni skupiny) v období do troch rokov od začatia prác na inej investícii, na ktorú bola poskytnutá pomoc, v tom istom regióne NUTS III, sa považuje za súčasť jedného investičného projektu.

**I.6** Na účely výpočtu intenzity pomoci a oprávnených nákladov sa použijú číselné údaje pred odpočítaním daní alebo iných poplatkov. Oprávnené náklady sú doložené príslušnou dokumentáciou, ktorá je prehľadná, konkrétna a aktuálna. V prípade, že sa oprávnené náklady a poskytovanie pomoci uplatňujú v priebehu viacerých rokov, je potrebné na výpočet intenzity pomoci použiť diskontné sadzby uplatniteľné v čase poskytnutia pomoci. Základom pre výpočet diskontnej sadzby je základná sadzba pre výpočet referenčnej sadzby, ktorej aktuálna hodnota je uverejnená na webovom sídle [www.statnapomoc.sk](http://www.statnapomoc.sk).

**I.7** Maximálna výška pomoci na jeden projekt nedosahuje hodnotu veľkého investičného projektu, t.j. počiatočná investícia nedosiahne výšku 50 mil. Eur oprávnených nákladov, vypočítaných na základe cien a výmenných kurzov, platných v čase poskytnutia pomoci. Tento strop sa nesmie obchádzať umelým rozdeľovaním projektov pomoci.

**I.8** Maximálna výška oprávnených nákladov na jeden projekt je 2 000 000Eur.

**I.9** V rámci kolektívnych[[3]](#footnote-3) investícií bude maximálna suma na projekt 10 000 000Eur (maximálne však 2 000 000Eur na jedného príjemcu pomoci alebo partnera v rámci kolektívnej investície).

**I.10** V rámci integrovaných[[4]](#footnote-4) projektov bude maximálna suma na projekt 10 000 000Eur.

**J. Stimulačný účinok**

**J.1** Táto schéma sa uplatňuje len na pomoc, ktorá má stimulačný účinok. Pomoc sa pokladá za pomoc, ktorá má stimulačný účinok, ak príjemca pomoci podá písomnú ŽoNFP (projekt) pre podopatrenie 4.2 Podpora pre investície na spracovanie/ uvádzanie na trh poľnohospodárskych výrobkov, pred začatím práce[[5]](#footnote-5) na projekte alebo činnosti. ŽoNFP obsahuje minimálne nasledovné informácie:

* názov a veľkosť podniku;
* opis projektu vrátane dátumu jeho začatia a ukončenia;
* miesto projektu;
* zoznam nákladov projektu;
* forma pomoci (grant) a výška verejných financií potrebných na projekt.

**K. Podmienky poskytnutia pomoci**

**K.1** Príjemca pomoci predloží vyhlásenie o tom, že voči nemu nie je nárokované vrátenie pomoci na základe predchádzajúceho rozhodnutia Európskej komisie, ktorým bola poskytnutá pomoc označená za neoprávnenú a nezlučiteľnú s vnútorným trhom.

**K.2** Príjemca pomoci predloží vyhlásenie, že investícia na ktorú mu bude pomoc poskytnutá, bude v dotknutej oblasti zachovaná minimálne 3 roky a v prípade veľkých podnikov minimálne 5 rokov, po jej dokončení. Táto podmienka nebráni výmene vybavenia alebo zariadenia, ktoré v priebehu uvedeného obdobia zastaralo alebo sa pokazilo, za predpokladu, že sa hospodárska činnosť v príslušnej oblasti zachová minimálne počas uvedeného obdobia.

**K.3** Príjemca pomoci predloží vyhlásenie o tom, že nie je podnikom v ťažkostiach, podnikom v ťažkostiach sa rozumie podnik v zmysle článku 2, ods.18 kapitoly I nariadenia Komisie (EÚ) č.651/2014.

**K.4** Oprávnenosť projektov na financovanie z PRV, je podmienená splnením všetkých relevantných podmienok oprávnenosti, stanovených pre podopatrenie 4.2 PRV:

1. Investície sa musia realizovať na území Slovenska, s výnimkou Bratislavského kraja.
2. Žiadateľ nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové poistenie.
3. Žiadateľ nie je v likvidácii (netýka sa fyzických osôb uvedených v § 2 odseku 2. písmena b), d) zákona č.513/1991 Zb. Obchodný zákonník); nie je voči nemu vedené konkurzné konanie; nie je v konkurze, v reštrukturalizácii a nebol voči nemu zamietnutý návrh na vyhlásenie konkurzu pre nedostatok majetku; neporušil v predchádzajúcich 3 rokoch zákaz nelegálneho zamestnávania.
4. Žiadateľ nemá záväzky voči štátu po lehote splatnosti, voči žiadateľovi a na majetok, ktorý je predmetom projektu, nie je vedený výkon rozhodnutia.
5. Na operáciu možno poskytnúť podporu z jedného alebo viacerých EŠIF alebo z jedného alebo viacerých programov a z iných nástrojov EÚ za podmienky, že sa na nákladovú položku, zahrnutú do žiadosti o platbu na úhradu jedným z EŠIF, neposkytla podpora z iného fondu alebo nástroja EÚ a SR, ani podpora z rovnakého fondu v rámci iného programu, ani podpora z rovnakého fondu v rámci toho istého programu - čl. 65(11) nariadenia EP a Rady (EÚ) č. 1303/2013, ani v rámci predchádzajúceho programového obdobia.
6. Žiadateľ zabezpečuje hospodárnosť, efektívnosť a účinnosť použitia verejných prostriedkov.
7. Žiadateľ dodržiava princíp zákazu konfliktu záujmov v súlade so zákonom o EŠIF.
8. Operácie, ktoré budú financované z EPFRV, nesmú zahŕňať činnosti, ktoré boli súčasťou operácie, v prípade ktorej sa začalo alebo malo začať vymáhacie konanie v súlade s článkom 71 nariadenia EP a Rady (EÚ) č. 1303/2013 po premiestnení výrobnej činnosti mimo EÚ.
9. Žiadateľ ani jeho štatutárny orgán, ani žiadny člen štatutárneho orgánu, ani prokurista/osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe.
10. Investícia musí byť v súlade s normami SR a EÚ týkajúcimi sa danej investície.
11. Nenávratný finančný príspevok na operáciu, zahŕňajúcu investície do infraštruktúry alebo produktívne investície, sa musí vrátiť, ak je operácia počas 5 rokov od záverečnej platby poskytnutej prijímateľovi alebo počas obdobia stanovenom v pravidlách o štátnej pomoci predmetom niektorej z nasledujúcich skutočností (čl. 71 nariadenia EP a Rady (EÚ) č. 1303/2013):
	1. *skončenia alebo premiestnenia produktívnej činnosti mimo Slovenska;*
	2. *zmeny vlastníctva položky infraštruktúry, ktorá poskytuje firme alebo orgánu verejnej moci neoprávnené zvýhodnenie;*
	3. *podstatnej zmeny, ktorá ovplyvňuje jej povahu, ciele alebo podmienky realizácie, čo by spôsobilo narušenie jej pôvodných cieľov.*
12. Každá investičná operácia, ak sa na ňu vzťahuje zákon č. 24/2006 Z.z. o posudzovaní vplyvov na životné prostredie, musí byť vopred posúdená na základe tohto zákona.
13. Žiadateľ pri obstarávaní tovarov, stavebných prác a služieb postupuje v súlade so zákonom č. 25/2006 o verejnom obstarávaní.
14. Žiadateľ spolu so ŽoNFP predkladá podnikateľský plán.
15. Oprávnené sú len tie investície, ktoré sa týkajú spracovania, uvádzania na trh poľnohospodárskych výrobkov v súvislosti so:
	1. zavadzaním výroby nových ako aj tradičných výrobkov;
	2. zavádzaním novej techniky/technológií;
	3. rozširovaním výroby;
	4. zvyšovaním efektívnosti výrobného procesu;
	5. zvyšovaním účinnosti využitia energie (ide o investície vyplývajúce z energetických auditov v zmysle 476/2008 Z. z. o efektívnosti pri používaní energie);
	6. zavádzaním a rozširovaním informačných a komunikačných technológií;
	7. podporou budovania odbytových miest pre odbyt poľnohospodárskej produkcie a produktov spracovania poľnohospodárskej výroby.
16. V prípade predaja výrobkov bude príjemca pomoci predávať výhradne výrobky, na ktorých vstup sa vzťahuje príloha I ZFEÚ.
17. Vstupom do výrobného procesu je vždy poľnohospodársky produkt, na ktorý sa vzťahuje príloha I ZFEÚ.
18. Výstupom výrobného procesu môžu byť:
	1. ďalšie potraviny v zmysle zákona č. 152/1995 Z. z. o potravinách, ktoré nie sú zahrnuté medzi produktmi prílohy I ZFEÚ;
	2. ostatné produkty pre poľnohospodársku výrobu, mimo prílohy I ZFEÚ.

**K.5** Okrem stanovených podmienok poskytnutia pomoci príjemca pomoci spĺňa aj všetky relevantné podmienky oprávnenosti, stanovené pre podopatrenie 4.2 vo Všeobecných podmienkach poskytnutia príspevku, výberových kritériách pre výber projektov a hodnotiacich kritériách pre výber projektov pre projektové opatrenia PRV SR 2014-2020, v Príručke pre žiadateľa a vo Výzve.

**L. Kumulácia pomoci**

**L.1** Kumulácia štátnej pomoci je vždy viazaná na konkrétny oprávnený projekt.

**L.2** Ak sa financovanie zo strany Únie, ktoré centrálne spravujú inštitúcie, agentúry, spoločné podniky alebo iné orgány Únie a ktoré nie je priamo ani nepriamo pod kontrolou SR, kombinuje so štátnou pomocou, tak sa pri zisťovaní toho, či sú dodržané stropy vymedzujúce notifikačnú povinnosť podľa čl. 4 kapitoly I nariadenia Komisie (EÚ) č.651/2014 a maximálnu intenzitu pomoci alebo maximálnu výšku pomoci, zohľadňuje len táto štátna pomoc, za predpokladu, že celková suma verejného financovania poskytnutá vo vzťahu k tým istým oprávneným nákladom nepresahuje najvýhodnejšiu mieru financovania stanovenú v uplatniteľných pravidlách práva Únie.

**L.3** Pomoc s identifikovateľnými oprávnenými nákladmi poskytnutá prostredníctvom tejto schémy sa môže kumulovať s:

* akoukoľvek inou štátnou pomocou, pokiaľ sa tieto opatrenia týkajú iných identifikovateľných oprávnených nákladov;
* akoukoľvek inou štátnou pomocou v súvislosti s tými istými – čiastočne alebo úplne sa prekrývajúcimi – oprávnenými nákladmi, ak sa v dôsledku takejto kumulácie neprekročí maximálna intenzita pomoci alebo výška pomoci uplatniteľná na túto pomoc v súlade s článkom I. tejto schémy.

**L.4** Pomoc poskytnutá prostredníctvom tejto schémy sa nekumuluje so žiadnou pomocou de minimis v súvislosti s tými istými oprávnenými nákladmi, ak by takáto kumulácia mala za následok intenzitu pomoci presahujúcu maximálnu intenzitu pomoci stanovenú v článku I. tejto schémy.

**M. Mechanizmus poskytovania pomoci**

**M.1** PPA na svojej webovom sídle zverejní Výzvu pre dané podopatrenie. Výzva bude časovo ohraničená. Výberové kolo pre príjem ŽoNFP sa v rámci uvedeného podopatrenia začína termínom uvedeným vo Výzve a končí posledným dňom prijímania ŽoNFP uvedeným v rámci danej Výzvy pre príslušné podopatrenie. Na vypracovanie ŽoNFP a na ich administráciu platia ustanovenia uvedené v  Príručke pre žiadateľa platnej ku dňu zverejnenia časovo ohraničenej Výzvy a vo Výzve.

**M.2** Obsah Výzvy a jej náležitosti sú v súlade s § 17 zákona o EŠIF.

**M.3** PPA posúdi súlad ŽoNFP s príslušnými podmienkami schémy.

**M.4** Celý mechanizmus poskytovania pomoci je popísaný v Systéme riadenia Programu rozvoja vidieka SR 2014-2020, kapitole 5 „Procesné úkony“ a v Príručke pre žiadateľa o NFP.

1. **Rozpočet**

**N.1** Objem finančných prostriedkov určených na realizáciu schémy na roky 2015 – 2020 je 49 000 800 Eur.

**N.2** Rozpočet, resp. objem finančných prostriedkov pre podopatrenie 4.2 Podpora pre investície na spracovanie/ uvádzanie na trh poľnohospodárskych výrobkov, **ktorých výstupom je výrobok, nevymenovaný v prílohe I ZFEÚ,** je v súlade s PRV.

**N.3** Priemerný indikatívny objem finančných prostriedkov v rámci schémy na jeden rok je približne 8,1 mil. Eur.

1. **Transparentnosť, monitorovanie, uverejňovanie a informácie**

**O.1** Posudzovanie ŽoNFP (projektov) sa vykonáva podľa pravidiel uvedených v pracovných postupoch stanovených vnútornými predpismi PPA a v súlade so Systémom riadenia Programu rozvoja vidieka SR 2014-2020.

**O.2** Sťažnosti sa podávajú na ústredie PPA podľa zákona č. 9/2010 Z. z. o sťažnostiach v znení neskorších predpisov.

**O.3** Podľa ustanovenia § 17 ods. 2 písm. a) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka sa na poskytovanie projektových podpôr spolufinancovaných z fondov EÚ nevzťahujú všeobecné predpisy o správnom konaní.

**O.4** Ministerstvo uverejní na svojom webovom sídle úplné znenie schémy, vrátane jej prípadných zmien, spolu so súhrnnými informáciami, uvedenými v čl. 11 kapitoly II nariadenia Komisie (EÚ) č. 651/2014 v štandardizovanom formuláre stanovenom v prílohe II nariadenia Komisie (EÚ) č. 651/2014, kde zostanú dostupné do konca platnosti tejto schémy.

**O.5** PPA uverejní na svojom webovom sídle informácie stanovené v prílohe III nariadenia Komisie (EÚ) č. 651/2014 o každej poskytnutej pomoci, ktorá presahuje 500 000 Eur. Tieto informácie sa uvádzajú a sprístupňujú štandardizovaným spôsobom, uvedeným v prílohe III nariadenia Komisie (EÚ) č. 651/2014 a sú umožnené funkcie účinného vyhľadávania a sťahovania.

**O.6** Informácie uvedená v častiach O.4 a O.5 sa uverejňujú do 6 mesiacov odo dňa poskytnutia pomoci a sú k dispozícii minimálne 10 rokov odo dňa poskytnutia pomoci.

**O.7** Ministerstvo a PPA zabezpečia uchovávanie podrobných záznamov o schéme a podpornú dokumentáciu potrebnú na zistenie toho, či boli splnené všetky podmienky, stanovené v tejto schéme, po dobu 10 rokov odo dňa kedy bola v rámci tejto schémy poskytnutá posledná pomoc.

**O.8** PPA predloží ministerstvu do 10. februára nasledujúceho roku po roku poskytnutia pomoci podľa tejto schémy prehľad o poskytnutej pomoci podľa tejto schémy za príslušný rok.

**O.9** Táto schéma sa vzťahuje iba na pomoc, pri ktorej je možné vopred presne vypočítať ekvivalent hrubého grantu pomoci bez potreby vykonať posúdenie rizika („transparentná pomoc“).

**P. Kontrola a vládny audit**

**P.1** Posudzovanie ŽoNFP (projektov), uzatváranie Zmluvy, monitoring a poskytovanie platieb sa vykonáva podľa pravidiel uvedených v pracovných postupoch stanovených vnútornými predpismi PPA.

**P.2** Vykonávanie kontroly a vládneho auditu pomoci vychádza zo zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. ako aj z interných predpisov ministerstva a PPA na výkon kontroly.

**P.3** Subjektmi zapojenými do finančnej kontroly a vládneho auditu sú:

Útvary kontroly ministerstva a PPA;

Ministerstvo financií Slovenskej republiky;

Správa finančnej kontroly;

Najvyšší kontrolný úrad SR;

Kontrolné orgány EÚ.

**P.4** PPA v súlade s § 19 zákona o štátnej pomoci kontroluje použitie NFP, oprávnenosť vynaložených výdavkov a dodržiavanie podmienok poskytnutia pomoci. Ministerstvo kontroluje podľa zákona č. 502/2001 Z. z. dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutého NFP.

**P.5** Príjemca pomoci v súlade s § 19 zákona o štátnej pomoci umožní PPA vykonanie kontroly použitia NFP a oprávnenosti vynaložených nákladov.

**P.6** Príjemca pomoci vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie NFP.

**Q. Platnosť a účinnosť schémy**

**Q.1** Schéma nadobúda platnosť a účinnosť dňom jej zverejnenia na webovom sídle ministerstva [www.land.gov.sk](http://www.land.gov.sk), v časti Podpory – výzvy – Štátna pomoc.

**Q.2** Zmeny v schéme je možné vykonať formou písomných dodatkov. Zmeny okrem zmien formálneho a administratívneho charakteru, budú oznámené Európskej komisii formou súhrnných informácií a nadobudnú platnosť a účinnosť ich zverejnením na webovom sídle ministerstva [www.land.gov.sk](http://www.land.gov.sk), v časti Podpory – výzvy – Štátna pomoc.

**Q.3** Dodatky k schéme, ktoré sa neoznamujú Európskej komisii nadobúdajú platnosť a účinnosť ich zverejnením na webovom sídle ministerstva [www.land.gov.sk](http://www.land.gov.sk), v časti Podpory – výzvy – Štátna pomoc.

**Q.4** Zmeny v európskej legislatíve podľa článku B. tejto schémy alebo v akejkoľvek, s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich účinnosti.

**Q.5** Všetky zmeny v schéme, ktorých následkom by bolo prekročenie hranice priemerného ročného rozpočtu na štátnu pomoc podľa tejto schémy, ktorá predstavuje 150 mil. Eur, sú neplatné a neúčinné.

**R. Trvanie schémy**

**R.1** Platnosť a účinnosť schémy skončí 31. decembra 2020.

**R.2** Zmluva o poskytnutí NFP bude uzatvorená a nadobudne účinnosť do 30. júna 2020.

**R.3** Dňom poskytnutia pomoci sa rozumie deň nadobudnutia účinnosti Zmluvy o poskytnutí NFP.

**R.4** Vyplatenie NFP je možné uskutočniť do 31. decembra 2023, po predložení dokladov preukazujúcich výšku oprávnených nákladov (ŽoP) a to na základe poskytnutej pomoci do 30. júna 2020.

**S. Prílohy**

**S.1** Príloha I  kNariadeniu Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy.

**S.2**Ďalšie prílohy k schéme pre podopatrenie 4.2 Podpora pre investície na spracovanie/ uvádzanie na trh poľnohospodárskych výrobkov, **ktorých výstupom je výrobok, nevymenovaný v prílohe I ZFEÚ,** sa nachádzajú na nasledovných webových sídlach:

1. Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, zverejneným v Úradnom vestníku EÚ pod č. Ú. v. L 187, 26. 06. 20014 (<https://www.mfsr.sk/Default.aspx?CatID=9662>).
2. Usmernenie o regionálnej štátnej pomoci na roky 2014-2020 (<https://www.mfsr.sk/Default.aspx?CatID=8982>).
3. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), ([http://eur-lex.europa.eu/LexUriServ/LexUriServ.do?uri=OJ:L:2013 :347:0320:0469:SK:PDF](http://eur-lex.europa.eu/LexUriServ/LexUriServ.do?uri=OJ:L:2013%20:347:0320:0469:SK:PDF)).
4. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (<http://eur-lex.europa.eu/LexUriServ/LexUriServ.do?uri=OJ:L:2013:347:0487:0548:sk:PDF>).
5. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (<http://eur-lex.europa.eu/legal-content/sk/TXT/?uri=CELEX:32014R0807>).

**S.2** Dokumenty v súvislosti s predkladaním ŽoNFP sú uverejnené na webovom sídle ministerstva a PPA, najneskôr v deň vyhlásenia Výzvy.

PRÍLOHA I

**Vymedzenie pojmov týkajúcich sa MSP**

*Článok 1*

**Podnik**

Za podnik sa považuje každý subjekt, ktorý vykonáva hospodársku činnosť bez ohľadu na jeho právnu formu. Sem patria najmä samostatne zárobkovo činné osoby a rodinné podniky, ktoré vykonávajú remeselnícke alebo iné činnosti, a partnerstvá alebo združenia, ktoré pravidelne vykonávajú hospodársku činnosť.

*Článok 2*

**Počet pracovníkov a finančné limity určujúce kategórie podnikov**

1. Kategóriu mikropodnikov, malých a stredných podnikov („MSP“) tvoria podniky, ktoré zamestnávajú menej ako 250 osôb a ktorých ročný obrat nepresahuje 50 mil. EUR a/alebo celková ročná súvaha nepresahuje 43 mil. EUR.

2. V rámci kategórie MSP sa malý podnik definuje ako podnik, ktorý zamestnáva menej ako 50 osôb a ktorého ročný obrat a/alebo celková ročná súvaha nepresahuje 10 mil. EUR.

3. V rámci kategórie MSP sa mikropodnik definuje ako podnik, ktorý zamestnáva menej ako 10 osôb a ktorého ročný obrat a/alebo celková ročná súvaha nepresahuje 2 mil. EUR.

 *Článok 3*

**Typy podnikov, ktoré sa zohľadňujú pri výpočte počtu pracovníkov a finančných súm**

1. „Samostatný podnik“ je každý podnik, ktorý nie je zatriedený ako partnerský podnik v zmysle odseku 2 alebo ako prepojený podnik v zmysle odseku 3.

2. „Partnerské podniky“ sú všetky podniky, ktoré nie sú zatriedené ako prepojené podniky v zmysle odseku 3 a medzi ktorými je takýto vzťah: podnik (vyššie postavený podnik) vlastní, buď samostatne alebo spoločne s jedným alebo viacerými prepojenými podnikmi v zmysle odseku 3, 25 % alebo viac imania alebo hlasovacích práv iného podniku (nižšie postavený podnik).

Podnik sa však môže klasifikovať ako samostatný, teda ako podnik, ktorý nemá žiadne partnerské podniky, aj keď nižšie uvedení investori tento limit 25 % dosiahnu alebo prekročia, za predpokladu, že títo investori nie sú prepojení v zmysle odseku 3 individuálne alebo spoločne s príslušným podnikom:

1. verejné investičné spoločnosti, spoločnosti investujúce do rizikového kapitálu, fyzické osoby alebo skupiny fyzických osôb pravidelne vykonávajúce rizikové investičné aktivity, ktoré investujú vlastný kapitál do nekótovaných podnikov (podnikateľskí anjeli), za predpokladu, že celkové investície týchto podnikateľských anjelov v rovnakom podniku sú nižšie ako 1 250 000 EUR;
2. univerzity alebo neziskové výskumné strediská;
3. inštitucionálni investori vrátane regionálnych rozvojových fondov;
4. orgány miestnej samosprávy s ročným rozpočtom nižším ako 10 mil. EUR a s menej ako 5 000 obyvateľmi.

3. „Prepojené podniky“ sú podniky, medzi ktorými je niektorý z týchto vzájomných vzťahov:

1. podnik má väčšinu hlasovacích práv akcionárov alebo členov v inom podniku;
2. podnik má právo vymenovať alebo odvolať väčšinu členov správneho, riadiaceho alebo dozorného orgánu iného podniku;
3. podnik má právo dominantne pôsobiť na iný podnik na základe zmluvy uzatvorenej s týmto podnikom alebo na základe ustanovenia v jeho spoločenskej zmluve alebo stanovách;
4. podnik, ktorý je akcionárom alebo členom iného podniku, sám kontroluje na základe zmluvy s inými akcionármi tohto podniku alebo členmi tohto podniku väčšinu hlasovacích práv akcionárov alebo členov v tomto podniku.

 Vychádza sa z predpokladu, že dominantný vplyv neexistuje, ak sa investori uvedení v odseku 2 druhom pododseku nezapoja priamo alebo nepriamo do riadenia príslušného podniku – bez toho, aby boli dotknuté ich práva ako akcionárov.

Podniky, ktoré sa nachádzajú v niektorom zo vzťahov uvedených v prvom pododseku prostredníctvom jedného alebo viacerých iných podnikov alebo prostredníctvom niektorého z investorov uvedených v odseku 2, sa tiež považujú za prepojené.

Podniky, ktoré sa nachádzajú v niektorom z týchto vzťahov prostredníctvom fyzickej osoby alebo skupiny fyzických osôb konajúcich spoločne, sa tiež považujú za prepojené podniky, ak svoju činnosť alebo časť svojej činnosti vykonávajú na rovnakom relevantnom trhu alebo na priľahlých trhoch.

Za „priľahlý trh“ sa považuje trh pre výrobok alebo službu, ktorý sa nachádza bezprostredne vo vyššej alebo nižšej pozícii vo vzťahu k relevantnému trhu.

4. Okrem prípadov uvedených v odseku 2 druhom pododseku sa podnik nemôže považovať za MSP, ak 25 % alebo viac imania alebo hlasovacích práv je priamo alebo nepriamo kontrolovaných spoločne alebo individuálne jedným alebo viacerými verejnými orgánmi.

5. Podniky môžu poskytnúť vyhlásenie o postavení ako samostatný podnik, partnerský podnik alebo prepojený podnik vrátane údajov týkajúcich sa limitov stanovených v článku 2. Vyhlásenie sa môže poskytnúť aj vtedy, keď je imanie rozptýlené tak, že nie je možné presne určiť, kto je jeho držiteľom; v takomto prípade podnik môže poskytnúť vyhlásenie v dobrej viere, že môže odôvodnene predpokladať, že jeden podnik v ňom nevlastní alebo spoločne navzájom prepojené podniky v ňom nevlastnia 25 % alebo viac. Takéto vyhlásenia sa poskytnú bez toho, aby boli dotknuté kontroly alebo vyšetrovania stanovené podľa vnútroštátnych pravidiel alebo pravidiel Únie.

*Článok 4*

**Údaje používané pri výpočte počtu pracovníkov a finančných súm a referenčné obdobie**

1. Údajmi používanými pri výpočte počtu pracovníkov a finančných súm sú údaje týkajúce sa posledného schváleného účtovného obdobia a vypočítané na ročnom základe. Zohľadňujú sa odo dňa účtovnej závierky. Výška zvoleného obratu sa vypočíta bez dane z pridanej hodnoty (DPH) a iných nepriamych daní.

2. Ak podnik v deň účtovnej závierky zistí, že na ročnom základe prekročil počet pracovníkov alebo finančné limity stanovené v článku 2, alebo klesol pod tento počet pracovníkov a finančné limity, nebude to mať za následok stratu alebo nadobudnutie statusu stredného alebo malého podniku alebo mikropodniku, pokiaľ sa tieto limity neprekročili v dvoch po sebe nasledujúcich účtovných obdobiach.

3. V prípade novozaložených podnikov, ktorých účtovné uzávierky ešte neboli schválené, sa uplatnia údaje získané čestným odhadom vykonaným v priebehu finančného roku.

*Článok 5*

**Počet pracovníkov**

Počet pracovníkov zodpovedá počtu ročných pracovných jednotiek (RPJ), t. j. počtu osôb, ktoré v príslušnom podniku alebo v jeho mene pracovali na plný úväzok počas celého posudzovaného referenčného roku. Práca osôb, ktoré nepracovali celý rok, práca osôb, ktoré pracovali na kratší pracovný čas bez ohľadu na jeho trvanie, a práca sezónnych pracovníkov sa započítava ako podiely RPJ. Pracovníkmi sú:

1. zamestnanci;
2. osoby pracujúce pre podnik v podriadenom postavení, ktoré sa podľa vnútroštátnych právnych predpisov považujú za zamestnancov;
3. vlastníci-manažéri;
4. partneri vykonávajúci pravidelnú činnosť v podniku, ktorí majú finančný prospech z podniku.

Učni alebo študenti, ktorí sa zúčastňujú na odbornom vzdelávaní na základe učňovskej zmluvy alebo zmluvy o odbornom výcviku, sa nepovažujú za pracovníkov. Doba trvania materskej alebo rodičovskej dovolenky sa nezapočítava.

*Článok 6*

**Vyhotovenie údajov o podniku**

1. V prípade samostatného podniku sa údaje vrátane počtu pracovníkov určujú výlučne na základe účtovnej závierky tohto podniku.

2. Údaje o podniku, ktorý má partnerské podniky alebo prepojené podniky, vrátane údajov o počte pracovníkov sa určia na základe účtovnej závierky a iných údajov o podniku alebo, ak je k dispozícii, podľa konsolidovanej účtovnej závierky podniku alebo konsolidovanej účtovnej závierky, do ktorej bol podnik zahrnutý prostredníctvom konsolidácie.

K údajom uvedeným v prvom pododseku sa pripočítajú údaje každého partnerského podniku príslušného podniku, ktorý sa nachádza bezprostredne vo vyššom alebo nižšom postavení vo vzťahu k nemu. Výsledok je úmerný percentuálnemu podielu imania alebo hlasovacích práv (podľa toho, ktorá z hodnôt je vyššia). V prípade krížových podielov sa použije vyšší z týchto percentuálnych podielov.

K údajom uvedeným v prvom a druhom pododseku sa pripočíta 100 % údajov každého podniku, ktorý je priamo alebo nepriamo prepojený s príslušným podnikom, ak už tieto údaje neboli zahrnuté prostredníctvom konsolidácie do účtovnej závierky.

3. Na účely uplatnenia odseku 2 sa údaje partnerských podnikov príslušného podniku odvodzujú z ich účtovných závierok a ostatných údajov – konsolidovaných, ak existujú. K týmto údajom sa pripočíta 100 % údajov podnikov, ktoré sú prepojené s týmito partnerskými podnikmi, pokiaľ ich účtovné údaje už nie sú zahrnuté prostredníctvom konsolidácie.

Na účely uplatnenia toho istého odseku 2 sa údaje podnikov, ktoré sú prepojené s príslušným podnikom, odvodzujú z ich účtovných závierok a ostatných údajov – konsolidovaných, ak existujú. K týmto údajom sa pomerne pripočítajú údaje každého prípadného partnerského podniku tohto prepojeného podniku, ktorý sa nachádza bezprostredne vo vyššom alebo nižšom postavení vo vzťahu k nemu, pokiaľ už tieto údaje neboli zahrnuté do konsolidovanej účtovnej závierky v podiele zodpovedajúcom prinajmenšom percentuálnemu podielu určenému v odseku 2 druhom pododseku.

4. Ak sa v konsolidovanej účtovnej závierke neuvádzajú za daný podnik údaje o pracovníkoch, čísla týkajúce sa pracovníkov sa vypočítajú úmerne na základe súhrnu údajov z jeho partnerských podnikov a pripočítaním údajov z podnikov, s ktorými je príslušný podnik prepojený.

1. *V zmysle článku 2, ods. 29 a 30, Kapitoly I nariadenia Komisie (EÚ) č. 651/2014 hmotné aktíva pozostávajú z pozemkov, budov, závodov, strojov a zariadení a nehmotné aktíva sú aktíva, ktoré nemajú fyzickú alebo finančnú podobu, napr. patenty, licencie, know-how alebo iné duševné vlastníctvo.*  [↑](#footnote-ref-1)
2. Znovupoužitými aktívami sa rozumie hmotný a nehmotný majetok, ktorý bude znovu použitý v rámci oprávnenej činnosti podľa tejto schémy. Pri stanovovaní účtovej hodnoty existujúceho (znovupoužitého) majetku je potrebné vziať do úvahy, do akej miery je majetok „znovupožitý“ (pomernú časť účtovnej hodnoty). [↑](#footnote-ref-2)
3. ***Kolektívnymi (združenými) investíciami*** *sa rozumejú investície, ktoré sa realizujú viac ako jedným poľnohospodárom a z uvedeného dôvodu prinášajú synergický efekt. Príjemcom pomoci môže byť viac subjektov súčasne alebo jeden subjekt, ktorý na základe zmluvy spolupracuje s iným subjektom/subjektmi. Každý z týchto subjektov spĺňa definíciu príjemcu pomoci v rámci danej oprávnenej investície a je spoluriešiteľom projektu. Kolektívne (združené) investície nepriamo prispievajú k cieľom opatrenia Spolupráca.*  [↑](#footnote-ref-3)
4. ***Integrované projekty*** *môžu zahŕňať opatrenie 4, 6 a 16. Integrovaným projektom sa rozumie projekt, v rámci ktorého sa uplatní zvýšená intenzita pomoci na náklady oprávnené v rámci podopatrenia 4.1 a podopatrenia 4.2,* ***ktoré spadajú do rozsahu čl. 42 ZFEÚ*** *a ktorý zahŕňa podporu v rámci viac ako jedného opatrenia alebo v rámci čiastkových opatrení v rámci dvoch rôznych opatrení. Kombinácia podopatrení 4.1 a 4.2 nie je považovaná za integrovaný projekt. Súčasťou tohto projektu je popis zvýšenia účinnosti operácií ich realizáciou spoločne. Integrované projekty budú podávané naraz a naraz budú aj hodnotené. Všetky relevantné podmienky oprávnenosti, vzťahujúce sa na danú investíciu v rámci danej operácie, ktorá je súčasťou integrovaného projektu, musia byť splnené v čase schválenia projektu, aj keď sa určité operácie budú vykonávať v neskoršej fáze.*  [↑](#footnote-ref-4)
5. ***Začatím prác*** *sa rozumie buď začiatok stavebných prác týkajúcich sa investície, alebo prvý právny záväzok objednať zariadenie alebo akýkoľvek iný záväzok, na základe ktorého je investícia nezvratná, podľa toho, čo nastane skôr. Nákup pozemku a prípravné práce, ako je získanie povolení a vypracovanie štúdií uskutočniteľnosti, sa nepokladá za začatie prác.*  [↑](#footnote-ref-5)